De amore coniugali/2.19
<div class="text">

 
 	
XIX.
Naenia duodecima
pater nato blanditur
 

Pupe meus, pupille meus, complectere matrem,
inque tuos propera, pupule care, sinus;
pupe bone, en cape, care, tuas, mi pupule, mammas,
pupule belle meus, bellule pupe meus;
5
suge; canam tibi naeniolam. Nae... Naenia nonne
nota tibi, nate, est naenia naeniola?
Pupe meus, pupille meus, nae... Naenia nonne
nota tibi, nate, est naenia naeniola?
Belle meus, mellite meus, nae... Naenia nonne
10
nota tibi, nate, est naenia naeniola?
Somniculus tibi jam lassis obrepit ocellis,
dum tibi, nate, placet naenia nota nimis.
Pupe meus, dormisce meus; nae... Naenia, nostro
da noctem nato, naenia, somniferam.